જેએનયુમાં માત્ર વિદ્યાર્થીઓ જ નહીં, પરંતુ બુદ્ધિજીવી ગણાતા જેએનયુના પ્રાધ્યાપકો અને શિક્ષણવિદો પણ હવે વિવાદાસ્પદ નિવેદનો કરવા લાગ્યા છે. દેશદ્રોહ મામલે જેએનયુમાં હોબાળો મચી ગયા બાદ હવે વધુ એક નવો વીડિયો સામે આવ્યો છે. યુ ટ્યૂબ પર ઉપલબ્ધ આ વીડિયો ક્લિપમાં જેએનયુની સ્કૂલ ઓફ ઇન્ટરનેશનલ સ્ટડીઝનાં પ્રોફેસર નિવે‌િદતા મેનન એવું કહેતાં નજરે પડે છે કે કાશ્મીર પર ભારતનો ગેરકાયદે કબજો છે અને સમગ્ર વિશ્વ એવું માને છે કે ભારતે કાશ્મીર પચાવી પાડ્યું છે. આ વીડિયોની ખાસ વાત એ છે કે જેએનયુ કેમ્પસમાં આ વાત પ્રોફેસર નિવે‌િદતા મેનન દરરોજ વહીવટી બ્લોકની બહાર યોજાતી રાષ્ટ્રવાદી પાઠશાળામાં કહે છે. આમ જેએનયુ વિવાદમાં વાતનું વતેસર જાણી જોઇને કરવામાં આવી રહ્યું હોય એમ લાગી રહ્યું છે. જો આ રીતે સતત વિવાદો-આક્ષેપો અને પ્રતિ આક્ષેપો ચાલુ રહેશે તો જેએનયુ શિક્ષણ સંસ્થા તરીકે ખતમ થઇ જશે.